Сорак шэсць гадоў аддаў любімай справе ветэран вайны і працы, прайшоўшы шлях ад вадзіцеля да галоўнага інжынера калгаса “Зара камунізму”. Не будзе перабольшваннем сказаць, што за гэтыя гады ён унёс значны ўклад у развіццё гаспадаркі. За сваю плённую сумленную працу Рыгор Ісакавіч узнагароджаны ордэнам Працоўнага Чырвонага Сцяга, медалём “За доблесную працу”, сярэбраным і бронзавым медалямі Усесаюзнай выставы дасягненняў народнай гаспадаркі, знакамі ўдарніка пяцігодкі, пераможцы сацыялістычнага спаборніцтва і вялікай колькасцю Ганаровых грамат. Акрамя гэтага, усё жыццё займаўся грамадскай дзейнасцю: шмат гадоў быў начальнікам добраахвотнай дружыны калгаса, старшынёй рабочага камітэта, узначальваў камісію па сацыяльных пытаннях і ветэранскую арганізацыю гаспадаркі, быў дэпутатам раённага і сельскага Саветаў.